V Sloveniji je bilo do zdaj za koronavirus testiranih 97 ljudi, vsi testi so bili negativni, je poročala TV Slovenija. Foto: Reuters

"Varna razdalja"

Danes so se zvrstili številni sestanki na to temo. Predstavniki ministrstva za zdravje so po končanem srečanju Koordinacijske skupine za nalezljive bolezni popoldne dali izjavo za medije glede aktualnih dogodkov v povezavi z novim koronavirusom. Razloga za paniko ni, poudarjajo.

"Glede novega koronavirusa so stvari precej jasne. Širjenje je kapljično, z razmeroma velikimi kapljicami, ki gredo iz dihal – predvsem ob kašljanju in kihanju. In te kapljice, ki so razmeroma velike in nosijo viruse, imajo domet nekako do enega metra," je pojasnil Franc Strle, strokovnjak s Klinike za infekcijske bolezni in vročinska stanja.

"Kar pomeni, da če imam jaz ta novi koronavirus in bom zdaj začel kašljati, te kapljice ne bi smele priti do vas, ki ste oddaljeni vsaj dva metra in pol ali tri," je ponazoril zbranim novinarjem.

Strokovnjaki poudarjajo pomen umivanja rok in higiene kašlja ter prostorov. Foto: BoBo

Pri tovrstnih okužbah gre tudi za širitev s stikom, je dodal. "Ko kašljam, pridejo kapljice na pult in tam nekaj časa ostanejo, vi pridete zraven, se tega dotaknete in potem ostane to na vaših rokah, kar prenesete v dihala. Ali pa jaz kašljam in dam roko pred usta, ker sem dobro vzgojen, in se potem rokujem z vami," je navedel primer.

"Glaven prenos je na ta dva načina, če bi se tega zavedali in upoštevali zelo preproste ukrepe proti takemu prenosu, bi naredili marsikaj. Če bi to ljudje spravili v prakso in vsakdanje življenje, bi bile stvari bistveno lažje – s tem bomo naredili največ," je poudaril pomen preventivnih ukrepov, kot sta umivanje rok in higiena prostorov ter kašlja v robec ali rokav.

Strah pred "oknom" med okužbo in boleznijo

"Ljudi je mogoče najbolj strah, kaj pa v tistem primeru, ko sem že okužen, pa še ne zbolim," meni Strle.

Predpogoj za to, da se okužba širi, je prisotnost virusa, ampak potem se mora pa ta tudi širiti. "Širi se pa tako, kot sem že povedal. Če smo glede tega previdni, bomo tudi to teoretično možnost v tistem oknu, ko že nosiš virus in preden zboliš, še dodatno zelo zmanjšali, če bomo pazili na vsakdanjo higieno," je miril. "Torej, ni samo dovolj, da je virus prisoten, ampak mora biti tudi pot širjenja," pravi.

"S temi higienskimi ukrepi lahko naredimo največ, tako zaščitimo sebe. Seveda pa je pomembno, da zdravstveni sistem tudi ustrezno obravnava bolnike, naš zdravstveni sistem je nedvomno tega sposoben in bo to znal storiti," je poudarila tudi Mojca Gobec z direktorata za javno zdravje.

"Koronavirus ne sme ustaviti življenja, čezmerni ukrepi pa lahko povzročijo več škode kot koristi," je dodala.

Tudi slovenski potniki, ki so se vrnili s turistične ladje za križarjenja Diamond Princess, so v domači karanteni, so dobro in ne kažejo znakov bolezni, prav tako se dobro počutita okužena potnika, ki sta v bolnišnici na Japonskem, so poudarili.

Spremljajte uradne informacije

Državna sekretarka na ministrstvu Simona Repar Bornšek je pojasnila, da so vladi danes predlagali sprostitev blagovnih rezerv zaščitne opreme.

Z zdravstvenimi zavodi, ki na primarni ravni zagotavljajo 24-urno zdravstveno obravnavo in kjer naj bi potekala testiranja na novi koronavirus, pa so že bili v stiku, v petek pa imajo tudi sestanek z njimi, je napovedala.

"Sistem bo izdelan v popolnosti," je zagotovil Darko Čander z ministrstva.

Vsi, ki želijo podrobnosti v povezavi s koronavirusom, pa naj bo to širša ali strokovna javnost, lahko najbolj sveža navodila najdejo na spletnih straneh Nacionalnega inštituta za javno zdravje (NIJZ), je dodala Repar Bornškova.

Na prve primere novega koronavirusa so slovenske zdravstvene ustanove pripravljene. V Sloveniji je bilo do zdaj opravljenih 97 testov na novi koronavirus. Vsi so bili negativni, čeprav se po državi sicer že več dni širijo različne informacije o domnevnih primerih okužbe z novim koronavirusom tudi pri nas.

Posebna opozorila zdravstvenih ustanov UKC Ljubljana: do preklica so prepovedani vsi obiski hospitaliziranih bolnikov. Vstop v urgentni blok je omejen na eno vstopno točko zgolj za bolnike, ki potrebujejo nujno obravnavo. Obiskovalci naj ob vstopu upoštevajo navodila zdravstvenega osebja in varnostne službe.



Vzpostavili so tudi posebni telefonski številki 01 522 45 40 in 01 522 45 41, kamor bodo lahko poklicali tisti, ki bi imeli blažje znake in jih zanima, kako ukrepati in kako priti do pomoči. Zdravstveni dispečer jih bo ustrezno usmeril, s čimer želijo preprečiti nepotreben vstop teh ljudi v urgenco in UKC.



Porodnišnica Ljubljana: prepovedani so vsi obiski pri nosečnicah, otročnicah in novorojenčkih. Prisotnost partnerja, ki ne kaže znakov respiratorne okužbe, je dovoljena, vendar izključno v času poroda.



UKC Maribor: že v ponedeljek so prepovedali vse obiske, do preklica pa je prepovedano tudi parkiranje znotraj kompleksa.



Splošna bolnišnica Celje: prepoved vseh obiskov.



Splošna bolnišnica Jesenice: prepovedani so obiski na vseh oddelkih bolnišnice. Pacienti, ki so naročeni na pregled in imajo povišano temperaturo, kašelj in oteženo dihanje ali so bili v zadnjih 10 dneh v Italiji ali v krajih zunaj Evrope, kjer je potrjena epidemija koronavirusa, naj ne hodijo v bolnišnico. Pokličejo naj na telefonsko številko 051 668 651 in prejeli bodo nov datum za pregled.



Porodnišnica Kranj: prepovedani so obiski na vseh oddelkih.



Splošna bolnišnica Slovenj Gradec: na oddelku za ginekologijo in porodništvo je obisk dovoljen samo očetu novorojenčka, na oddelku za pediatrijo pa je lahko ob bolnem otroku prisoten le eden izmed staršev.



Splošna bolnišnica Dr. Franca Derganca Nova Gorica:

vsem, ki so bivali ali potovali na območja, kjer je razširjen novi koronavirus, svetujejo, naj če zbolijo, ostanejo doma in se posvetujejo s svojim osebnim zdravnikom ali zdravnikom, ki ga trenutno nadomešča. Za nasvet se lahko obrnejo tudi na telefonsko številko 05 330 1117. Če pacienti kljub temu pridejo v bolnišnico, jih prosijo, naj v urgentni center ne vstopajo sami, temveč naj pozvonijo na zvonec na zidu desno od vrat glavnega vhoda v urgentni center oziroma pokličejo na zgornjo telefonsko številko.



Zdravstveni dom Izola: bolnike prosijo, da omejijo obiske v zdravstvenem domu, zlasti v primeru, ki prebolevajo vročično stanje ali so bili v stiku z obolelimi osebami ali potovali po krajih, kjer je prisotna epidemija z novim koronavirusom. Če se v primeru resnega zdravstvenega stanja vendarle odločijo za obisk zdravstvenega doma, bolnike prosijo, da predhodno pokličejo ambulanto, lečečega zdravnika ali ambulanto nujne medicinske pomoči na telefonsko številko 05 663 5000 ter upoštevajo navodila.



Šotora pred infekcijsko kliniko že stojita

Številne bolnišnice so torej preventivno že prepovedale obiske, v ljubljanskem urgentnem centru bodo na vhodu preusmerjali bolnike z obolenji dihal, pri infekcijski kliniki so postavili dva šotora za pregled bolnikov s sumom okužbe z novim koronavirusom, je za TV Slovenija poročala Petra Prešeren.

Tam bosta čakalnica in ambulanta za odvzem brisov bolnikom s sumom na okužbo s koronavirusom. A to je zgolj začasna rešitev, že kmalu naj bi tam postavili šest zabojnikov: "V teh kontejnerjih bo možnost, da se bodo bolniki ulegli, počivali, omogočene bodo sanitarije. Tam se bodo lahko opravljali osnovni pregledi in odvzemi brisov, da bo to bistveno bolj funkcionalno in varno," je pojasnila Mateja Logar s Klinike za infekcijske bolezni in vročinska stanja.

Na ljubljanski urgenci bodo na vhodu izvajali triažo bolnikov. "Vsak pacient, ki bo prišel na urgenco, bo vprašan, zakaj prihaja. Če bo prihajal z znaki respiratornega infekta in bo izpolnjeval kriterije, ga bomo preusmerili na infekcijsko kliniko," pojasnjuje koordinator urgentnih služb Uroš Tominc.

V Sloveniji testirali že 97 ljudi

Ob sumu na okužbo je treba najprej poklicati osebnega zdravnika, ta pa bo nato bolnika napotil na eno izmed 55 vstopnih točk, kjer ga bodo testirali na virus. Ena izmed njih je tudi zdravstveni dom Gornja Radgona. "Z brisi za dokazovanje koronavirusa smo preskrbljeni, večino zaščitne opreme imamo," zagotavlja direktor ZD-ja Joža Primožič.

Če je okužba potrjena in bi bolnik potreboval bolnišnično oskrbo, ga bodo s posebnim reševalnim vozilom prepeljali v bolnišnico.

Bolnišnice so pripravljene

Bolnike bi po zdajšnjem načrtu najprej sprejemala UKC Ljubljana in Maribor, in sicer ljubljanski bolnike iz jugozahodnega dela države in mariborski bolnike iz vzhodnega dela, Klinika Golnik pa z Gorenjskega. V UKC-ju Ljubljana lahko v nekaj urah pripravijo 20 postelj, prve bolnike pa lahko sprejmejo "praktično takoj", zagotavlja prvi mož ljubljanskega kliničnega centra Janez Poklukar.

"Klinika je povsem pripravljena na sprejem morebitnih okuženih ali bolnikov," je zagotovila tudi predstavnica za odnose z javnostmi na Kliniki Golnik Jana Bogdanovski. Pojasnila je, da imajo kot klinika za pljučne bolezni in alergijo ter nacionalni center za tuberkulozo veliko izkušenj s področja nalezljivih obolenj dihal. "Pri nas se zdravijo bolniki z multirezistentnimi okužbami dihal, v zimski sezoni pa se predvsem ukvarjamo z boleznimi, ki jih povzročajo respiratorni virusi, kot so virusi gripe, respiratorni sincicijski virus, domači koronavirusi, metapnevmo virusi, rinovirusi in drugi," je pojasnila.

Še posebej previdno v domovih za starejše

Tudi v domovih za starejše se preventivno izvajajo vsi standardni ukrepi, sprejeti pri virusnih in drugih podobnih obolenjih. Še posebej je poudarek na higieni rok, kašlja in prostorov. K previdnosti pozivajo tudi obiskovalce.

"Ustrezna zdravstvena nega in strokovna obravnava je primarna skrb, naloga in obveza vseh zaposlenih, še posebej, ker so uporabniki v socialnovarstvenih zavodih zaradi svojih potreb in omejitev še toliko bolj življenjsko izpostavljeni," so v današnjem sporočilu za javnost zapisali na ministrstvu za delo, družino, socialne zadeve in enake možnosti.

Svojce in druge obiskovalce, ki prihajajo iz karantenskega območja iz tujine, prosijo, da obiske do preklica prekinejo (vsaj 14 dni od vrnitve s tega območja) ter jih nadomestijo z uporabo telefonov ali drugih tehnologij, ki omogočajo stik s stanovalcem v domu.

Prav tako svetujejo, da v primeru slabega počutja, vročine ali kašlja ne obiskujejo domov za starejše in raje ostanejo doma tudi vsi drugi obiskovalci. "Svojci in obiskovalci naj sledijo navodilom zaposlenih in upoštevajo navedene omejitve z namenom zagotovitve varnega okolja za vse stanovalce," so še poudarili na ministrstvu.

Najbolj ogroženi starejši ljudje in kronični bolniki

Najbolj ogrožena skupina v primeru okužbe s koronavirusom so starejši od 80 let. Glede na podatke iz študije, ki je bila 11. februarja objavljena v kitajski strokovni epidemiološki reviji, je verjetnost smrti v tej starostni skupini 14,8-odstotna. Smrtnost je zanemarljiva med okuženimi, mlajšimi od 50 let, med otroki do 10 let pa smrtnih primerov ni bilo. Bolj ogroženi so bolniki s kroničnimi boleznimi, najbolj tisti s srčno-žilnimi boleznimi, pri katerih je verjetnost za smrt 10,5-odstotna. Bolj ogroženi so tudi sladkorni bolniki, tisti, ki se spoprijemajo s kroničnimi boleznimi dihal in povišanim krvnim tlakom ter rakavi bolniki.

Študija, ki je nastala na podlagi 72.314 analiziranih primerov novega koronavirusa (upoštevali so potrjene primere, sume in okužene brez simptomov na Kitajskem), ugotavlja, da se tveganje za smrt zaradi okužbe povečuje s starostjo. Verjetnost za smrt v primeru okužbe je nekoliko višja pri moških (2,8 odstotka) kot pri ženskah (1,7 odstotka).

Strah zdravnikov na primarni ravni

Kritika zdravniške zbornice

Ministrstvo za zdravje na primarni ravni v okviru enot nujne medicinske pomoči načrtuje vzpostavitev 55 vstopnih točk, ki bi delovale v primeru epidemije novega koronavirusa. V Zdravniški zbornici Slovenije so do načrta kritični. Taka rešitev bi po njihovem mnenju vodila v nenadzorovano širjenje bolezni med bolniki in zdravstvenimi delavci.

Na zbornici so prepričani, da bi maksimalno preventivno zamejitev širjenja virusa zagotovila organizacija regijskih vstopnih točk na območnih enotah Nacionalnega inštituta za javno zdravje (NIJZ), torej zunaj prostorov zdravstvenih domov in enot nujne medicinske pomoči. Na teh vstopnih točkah NIJZ-ja naj dejavno vlogo prevzamejo epidemiologi, vse osebje na vstopnih točkah naj bo dobro opremljeno z zaščitnimi sredstvi, naj se organizira ustrezno in pravilno jemanje brisov, diagnostika in usmerjanje oseb oz. bolnikov glede na anamnezo in rezultat testiranja, predlaga zbornica.

ODGOVOR MINISTRSTVA ZA ZDRAVJE NIJZ je terciarna javnozdravstvena institucija, ki med drugim pripravlja programe za obvladovanje nalezljivih bolezni. Ne more pa izvajati zdravstvenega varstva pacientov na klinični ravni, kamor hodijo bolniki. Tam morajo nastopiti klinični zdravniki, ki imajo na voljo vso potrebno diagnostiko, prostore in konec koncev tudi dovoljenje za izvajanje te zdravstvene dejavnosti. NIJZ z izvajalci zdravniške oskrbe na primarni ravni vseeno sodeluje, tudi epidemiolog je za vprašanja na voljo 24 ur na dan.

Kot so pojasnili, vsak posameznik po odvzemu brisa na rezultat testa čaka tri ure. "Treba je poskrbeti, da se tisti, ki niso okuženi, ne okužijo med čakanjem na rezultat," so poudarili. V zdravstvenih domovih in enotah nujne medicinske pomoči namreč po navedbah zdravniške zbornice v večini primerov nimajo ustreznih izoliranih prostorov za karanteno. Sprašujejo se tudi, kako naj bi ravnali v zdravstvenih ustanovah, če bi pacient, ki čaka na rezultate testa, zavrnil čakanje v posebnem prostoru in uporabo maske. "Ali naj v takem primeru zaradi zaščite drugih pacientov pokličejo policijo," se sprašujejo v sporočilu za javnost.

ODGOVOR MINISTRSTVA ZA ZDRAVJE Ker je prenos okužbe kapljičen, izolacija pacienta na 1,5 ali dva metra ne sme biti težava v prav nobenem zdravstvenem zavodu. Zato ni treba izprazniti vseh prostorov, imeti izolacijskih sob s predprostorom – gre za izolacijo na to razdaljo, da je preprečena možnost širjenja okužbe, če je nekdo potencialno okužen.

Samozaščitno ravnanje tudi na javnih prireditvah

Vodilni predstavniki Mestne občine Nova Gorica pa so se sestali s stroko zaradi klicev organizatorjev javnih prireditev in občanov glede novega koronavirusa.

Z novogoriške občine so sporočili, da so prisluhnili priporočilom stroke glede samozaščitnega ravnanja in so dnevno v pričakovanju navodil države. Vlada je sicer že objavila priporočila, da naj se ljudje izogibajo zaprtih prostorov, v katerih se zadržuje veliko oseb. Poleg tega je priporočljivo tudi redno umivanje rok, kašljanje v rokav in redno zračenje prostorov.

"Zato pozivamo občane, da upoštevajo ta priporočila za samozaščitno ravnanje, kar bo najbolj zajezilo morebitno širjenje koronavirusa," so še zapisali v sporočilu za javnost.

Evropsko žarišče je Italija

V zadnjih dneh je žarišče novega koronavirusa v Evropi postala Italija, kjer so po poročanju italijanske tiskovne agencije Ansa do zdaj našteli 374 okuženih, umrlo pa je 12 bolnikov, vsi so imeli pridružene še druge bolezni. Okužbe z novim koronavirusom so odkrili v 23 italijanskih pokrajinah dežel Lombardije, Benečije (Veneto), Emilije - Romanje, Piemonta, Toskane, Trentinsko - Zgornjega Poadižja, Ligurje, Sicilije, Mark in Lacija.

S tega območja se je virus že razširil v več držav v bližini – med drugim so prve primere iz Italije prinesene okužbe odkrili v Avstriji in na Hrvaškem.

Danes sta bili sicer na seznam držav, ki zahtevajo posebno pozornost potnikov, dodani še Japonska in Singapur.